Úrad vlády Slovenskej republiky

Štatút

Prípravného výboru pre štrukturálne fondy EÚ

Š T A T Ú T

Prípravného výboru pre štrukturálne fondy EÚ

Základné ustanovenia

Čl. 1

1.1	Prípravný výbor pre štrukturálne fondy EÚ je koordinačným orgánom, ktorého cieľom je zabezpečovať koordináciu všetkých nástrojov predvstupovej pomoci EÚ pri príprave SR na využívanie štrukturálnych fondov EÚ. Je zriadený pri Ministerstve výstavby a regionálneho rozvoja SR, ktoré je zodpovedné za koordináciu štrukturálnych nástrojov EÚ v rámci SR.
1.2	Štatút Prípravného výboru pre štrukturálne fondy EÚ (ďalej len "Prípravný výbor") vymedzuje úlohy a pôsobnosť Prípravného výboru, ustanovuje zásady činnosti a zásady jeho vnútornej organizácie a vzťahy k ostatným ústredným orgánom štátnej správy a ďalším orgánom a organizáciám.

Čl. 2

2.1	Prípravný výbor je zodpovedný za koordináciu úloh jednotlivých rezortov pri príprave SR na štrukturálnu politiku EÚ.
2.2	Prípravný výbor koordinuje jednotlivé aktivity všetkých zainteresovaných orgánov, ďalších organizácii a inštitúcii v rámci prípravy SR na štrukturálne fondy EÚ. Zabezpečuje súbežnosť a nadväznosť opatrení a aktivít z hľadiska časového, vecného a priestorového ako aj z hľadiska ich realizácie.
2.3	Prípravný výbor je zriadený na obdobie do prijatia SR za riadneho člena EÚ.

Čl. 3

3.1	Prípravný výbor plní najmä tieto úlohy:
a)	zabezpečuje koordinovaný postup pri vypracovávaní návrhu stratégie a návrhu postupu prípravy SR na štrukturálne programy EÚ a v tejto súvislosti aj priority a ciele prípravy SR na štrukturálnu politiku EÚ,
b)	navrhuje úlohy relevantných ministerstiev a inštitúcii pri príprave a realizácii štrukturálnych programov a zabezpečenie medzirezortnej koordinácie vrátane odporúčaní na dobudovanie administratívnej kapacity odborných útvarov na zainteresovaných ministerstvách a inštitúciách,
c)	navrhuje príslušnému rezortu legislatívne opatrenia nutné pre uplatňovanie štrukturálnej politiky v SR,
d)	posudzuje všetky dokumenty súvisiace s využitím predvstupových nástrojov pri príprave inštitucionálneho zabezpečenia SR na štrukturálne fondy EÚ,
e)	navrhuje vhodné programové a implementačné postupy realizácie štrukturálnych programov, pričom identifikuje kroky na posilnenie operatívnej schopnosti s možnosťou využitia jednotlivých finančných nástrojov,
f)	navrhuje aktivity na posilnenie regionálnych inštitúcii, zapojených do prípravy a realizácie štrukturálnych programov,
g)	spolupracuje s jednotlivými inštitúciami pri organizácií a zabezpečení ich odbornej prípravy na štrukturálne fondy EÚ,
h)	zúčastňuje sa na práci Monitorovacej komisie Špeciálneho prípravného programu na prípravu SR na štrukturálnu politiku EÚ (SPP),
i)	spolupodieľa sa na prenose know-how z členských štátov EÚ formou seminárov, konferencií, pracovných skupín, školení, študijných a výmenných pobytov pre pracovníkov zaoberajúcich sa štrukturálnou politikou,
j)	riadi realizáciu SPP, ktorého výsledky aktívne využíva pri plnení úloh a) až i) uvedených vyššie v tomto článku.

Čl. 4

4.1	Členmi Prípravného výboru sú predseda, podpredsedovia a zástupcovia ministerstiev a hlavných sociálno-ekonomických partnerov.
4.2	Predsedom Prípravného výboru je štátny tajomník ministerstva výstavby a regionálneho rozvoja zodpovedný za regionálny rozvoj.
4.3	Podpredsedami Prípravného výboru sú riaditeľ odboru zahraničnej pomoci Úradu vlády SR, riaditeľ odboru rozvoja regiónov Úradu vlády SR a zástupca Ministerstva financií SR.
4.4	Členmi Výboru sú zástupcovia nasledujúcich ministerstiev a inštitúcií:
-	Ministerstvo práce, sociálnych vecí a rodiny SR
-	Ministerstvo hospodárstva SR
-	Ministerstvo pôdohospodárstva SR
-	Ministerstvo životného prostredia SR
-	Ministerstvo dopravy, pôšt a telekomunikácií SR
-	Ministerstvo výstavby a regionálneho rozvoja SR
-	Ministerstvo školstva SR
-	Ministerstvo vnútra SR
-	Ministerstvo zahraničných vecí SR
-	Ministerstva kultúry SR
-	Národná banka Slovenska
-	Štatistický úrad SR
-	Združenie miest a obcí Slovenska
-	Únia miest a obcí SR
-	Slovenská obchodná a priemyselná komora
-	Grémium tretieho sektora
4.5	Členov Prípravného výboru menuje a odvoláva  minister výstavby a regionálneho rozvoja na základe návrhu ministrov, guvernéra Národnej banky Slovenska a štatutárnych orgánov ďalších organizácií podľa bodu 4.4.

Čl. 5

5.1	Zasadania Prípravného výboru zvoláva predseda výboru. V prípade jeho neprítomnosti môžu zvolať Prípravný výbor jeden z podpredsedov.
5.2	Zasadania Prípravného výboru sa konajú najmenej štyrikrát do roka.
5.3	Každý člen Prípravného výboru má jeden hlas.
5.4	Výbor je uznášaniaschopný pri účasti nadpolovičnej väčšiny členov. Rozhodnutia a uznesenia Prípravného výboru sú prijímané hlasovaním. Rozhodnutie alebo uznesenie rokovania je prijaté v prípade schválenia nadpolovičnou väčšinou všetkých členov.
5.5	Na rokovania Prípravného výboru môžu byť prizývaní zástupcovia Delegácie EK, vedúci tímu SPP, zástupcovia EK, ako aj zástupcovia ďalších ministerstiev a inštitúcii.

Čl. 6

6.1	Výkonným orgánom Prípravného výboru je stály sekretariát Prípravného výboru (ďalej len “sekretariát”), ktorý plní zároveň funkciu sekretariátu SPP. Sekretariát zodpovedá za realizáciu prijatých záverov Prípravného výboru, najmä za každodennú koordináciu aktivít pri plnení prípravy SR na štrukturálne fondy EÚ.
6.2	Sekretariát zároveň plní úlohy spojené s organizačným a administratívno-technickým zabezpečovaním činnosti Prípravného výboru.
6.3	Sekretariát je zriadený v rámci Ministerstva výstavby a regionálneho rozvoja SR.
6.4	Činnosť sekretariátu organizuje a riadi vedúci sekretariátu.
6.5	Vedúceho sekretariátu menuje a odvoláva minister výstavby a regionálneho rozvoja. Vedúci sekretariátu nie je členom Prípravného výboru.
6.6	Sekretariát pripravuje rokovania Prípravného výboru a zabezpečuje jeho zasadnutia. Zabezpečuje včasné rozoslanie materiálov pre jednotlivé rokovania Prípravného výboru minimálne 10 kalendárnych dní pred konaním rokovania Prípravného výboru a zodpovedá za vyhotovenie zápisnice z rokovania a jej následné rozoslanie členom Prípravného výboru do 10 kalendárnych dní 
po rokovaní Prípravného výboru. Obdobné úlohy vyplývajú pre sekretariát aj v súvislosti s rokovaniami Monitorovacej komisie Špeciálneho prípravného programu pre štrukturálne fondy.